C 358/15

Uverejnenie jednotného dokumentu zmeneného na základe žiadosti o schválenie nepodstatnej zmeny v súlade s článkom 53 ods. 2 druhým pododsekom nariadenia (EÚ) č. 1151/2012

(2019/C 358/09)

Európska komisia schválila túto nepodstatnú zmenu v súlade s článkom 6 ods. 2 tretím pododsekom delegovaného nariadenia Komisie (EÚ) (1) č. 664/2014 z.

Žiadosť o schválenie tejto nepodstatnej zmeny je uverejnená v databáze Komisie DOOR.

JEDNOTNÝ DOKUMENT

„ACEITUNA ALOREÑA DE MÁLAGA“

EÚ č.: PDO-ES-0785-AM01 – 17.1.2019

CHOP (X) CHZO ()

1. Názov

„Aceituna Aloreña de Málaga“

2. Členský štát alebo tretia krajina

Španielsko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované.

3.2. Opis výrobku, na ktorý sa vzťahuje názov uvedený v bode 1

Ochutené stolové olivy získané zo zdravých plodov odrody olivovníka Aloreña (Olea europea, L.) zbierané pri primeranom stupni zrelosti pred zmenou farby, prisladené v náleve prirodzenou fermentáciou a ochutené tymianom, feniklom, cesnakom a paprikou alebo výťažkom z týchto rastlín v pomere v rozsahu 1 – 3 %. Tento postup vychádza zo zvykov zdedených po predkoch a odovzdávaných v priebehu času z generácie na generáciu.

Tri typy „Aceituna Aloreña de Málaga“, verdes frescas (čerstvé zelené), tradicionales (tradičné) a curadas (solené), majú spoločné typické vlastnosti, ktoré získali výlučne metódou prípravy používanej v oblasti, kde rastú a kde sa spracúvajú:

a) Olivy sa nakladajú do nálevu. Nízky obsah oleuropeínu znamená, že nevyžadujú na odstránenie trpkosti spracovanie hydroxidom sodným, a tak sú prisladené výlučne vo vode a soli a ochutené tymianom, feniklom, cesnakom a paprikou. Olivy sú čerstvé s rôznym stupňom fermentácie.

b) Voľná kôstka, ktorá sa ľahko oddeľuje od dužiny. Táto charakteristická vlastnosť je pri stolových olivách veľmi vyhľadávaná.

c) Pokiaľ ide o vnútorné charakteristické vlastnosti, degustačné komisie im dali vynikajúce hodnotenia za pomer dužiny ku kôstke, homogenitu, krehkú textúru a pevnosť dužiny.

d) Keďže olivy nie sú ošetrené lúhom, vynikajú prítomnosťou šupky a jej vláknitosťou.

e) Pokiaľ ide o vôňu/chuť, degustačné komisie im dali v rôznych organoleptických skúškach kladné hodnotenia za ochutenie, ktorým sa zvýrazňujú vlastnosti, ako sú aróma, primeraná rovnováha soli a náznaku horkosti (čo je typické pre metódu prípravy bez lúhu) atď. Horkosť závisí od stupňa fermentácie olív: čerstvé zelené olivy sú všeobecne horkejšie než olivy, ktoré prešli úplnou fermentáciou.

V závislosti od metódy fermentácie olív možno spracovaním „Aceituna Aloreña de Málaga“ získať tri odlíšiteľné výrobky.

1. „Aceituna Aloreña de Málaga“ verde fresca (čerstvé zelené):

Olivy sa okamžite vložia do nádob a uložia na chladné miesto, kde môžu byť uskladnené, kým nedochádza k zmene organoleptických vlastností charakteristických pre tento typ olív, alebo do studených miestností, kde sa skladujú pri teplote maximálne 15 °C, a môžu zostať v týchto podmienkach, kým nedochádza k zmene organoleptických vlastností charakteristických pre tento typ olív. Pred balením musia uplynúť minimálne tri dni od rozpolenia olív a naloženia do nálevu.

Organoleptické vlastnosti

Čerstvé zelené olivy sú svetlozelenej farby s veľmi príjemnou vôňou pripomínajúcou zelené ovocie a trávu a vyvolávajúcou pocit ich čerstvosti a nedávneho zberu. Podobne je badať prítomnosť charakteristického ochutenia použitého pri príprave. Olivy majú pevnú a krehkú textúru, dužina sa ľahko oddeľuje od kôstky a po žuvaní zostávajú zvyšky šupky. Základné chute sú charakteristická horkosť, príležitostne možno zacítiť prítomnosť soli podľa toho, aké ochutenie bolo použité. Medzi pocity na podnebí patria trpkosť a ostrosť.

2. „Aceituna Aloreña de Málaga“ tradicional (tradičná):

Po dodaní a triedení sa olivy umiestnia do nádob v priestoroch bez klimatizácie, kde sa skladujú najmenej 20 dní pred balením na spotrebu. V takýchto podmienkach sa môžu skladovať, kým nedochádza k zmene organoleptických vlastností typických pre tento druh olív.

Organoleptické vlastnosti

Tradične ochutené olivy sú svetlozelenožltej farby na rozdiel od intenzívnej zelenej farby čerstvých zelených olív. Ich vôňa evokuje skôr čerstvé ovocie a typické ochutenie používané pri ich príprave než čerstvé trávnaté tóny, ktoré sú črtou čerstvých zelených olív. Majú menej pevnú textúru, zachovávajú si jej krehkosť, dužina sa ľahko oddeľuje od kôstky a šupka je zachovaná. Tieto olivy majú nádych horkosti, ich trpkosť a ostrosť sú menej citeľné než pri čerstvých zelených olivách.

3. „Aceituna Aloreña de Málaga“ curada (solené):

Po dodávke a umytí sú tieto olivy bez rozpolenia umiestnené do fermentačných nádob a pred balením sa nasoľujú najmenej počas 90 dní. V takýchto podmienkach sa môžu skladovať, kým nedochádza k zmene organoleptických vlastností typických pre tento druh olív.

Organoleptické vlastnosti

Solené olivy majú žltohnedú farbu a vôňu zrelého ovocia a čerstvej trávy. Možno pozorovať prítomnosť aromatických a mliečnych tónov, ktoré sú charakteristické pre prípravu a metódu solenia. Olivy majú menej pevnú a krehkú textúru, dužina sa ľahko oddeľuje od kôstky a po žuvaní zostávajú zvyšky šupky. Majú kyslú chuť, v ústach strácajú horkosť a majú pikantnú pretrvávajúcu chuť.

Olivy klasifikované označením pôvodu „Aceituna Aloreña de Málaga“ budú bezpodmienečne najlepšej alebo mimoriadnej kvality:

Olivy najlepšej kvality: do tejto kategórie patria olivy triedy „extra“ v súlade s definíciou normy kvality pre stolové olivy veľkosti 140 – 200.

Olivy mimoriadnej kvality: do tejto kategórie patria olivy triedy „I“ v súlade s definíciou normy kvality pre stolové olivy veľkosti 140 – 260.

Metóda hodnotenia organoleptických typických vlastností vychádza z COI/OT/NC č. 1. Obchodná norma pre stolové olivy je COI/OT/MO č. 1, 2008. Metóda pre senzorickú analýzu stolových olív vychádzajúca z výskumu uskutočneného Katedrou potravinárskej vedy a technológie Univerzity v Cordobe (Departamento de Bromatología y Tecnología de los Alimentos de la Universidad de Córdoba) je uvedená v príručke pre kvalitu a postupy kontrolného orgánu.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky stupne výrobného procesu sa musia vykonať v označenej zemepisnej oblasti: výroba surovín, príprava výrobku a konečné balenie.

Balenie sa uskutočňuje podľa prichádzajúcich objednávok a olivy musia byť pred zabalením najmenej tri dni v nádobách. K olivám sa na stupni balenia pridávajú dochucovadlá typické pre miestnu oblasť. Povaha výrobku, ktorý ľahko podlieha skaze, jeho špecifické typické vlastnosti a metódy prípravy znamenajú, že balenie sa musí vždy vykonávať v zemepisnej oblasti výroby a prípravy CHOP „Aceituna Aloreña de Málaga“, aby nadobudol a zachoval si organoleptické typické vlastnosti olív Aloreña až po ich umiestnenie na trh.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Balenie vychádza z kategórií stanovených v norme kvality pre stolové olivy. V tejto súvislosti olivy klasifikované označením pôvodu „Aceituna Aloreña de Málaga“ budú bezpodmienečne najlepšej alebo mimoriadnej kvality.

Aby sa predĺžilo obdobie uvedenia na trh, olivy môžu byť spracované napríklad pasterizáciou alebo sa môžu vákuovo baliť v ochrannej atmosfére za predpokladu, že konečný výrobok si zachová svoje pôvodné organoleptické a fyzikálne vlastnosti.

3.6. Špecifické pravidlá označovania výrobku, na ktorý sa vzťahuje registrovaný názov

Označenie „Aceituna Aloreña de Málaga“ musí byť vyznačené na obale. Balíčky musia mať očíslované pečate kvality, ktoré bude vydávať riadiaci orgán.

Na štítku sa musí uvádzať typ olív: čerstvé zelené, tradičné alebo solené.

4. Stručné vymedzenie zemepisnej oblasti

Výrobná oblasť sa nachádza na juhovýchode provincie Malaga a je v nej celkom 19 obcí: Alhaurín de la Torre, Alhaurín el Grande, Almogía, Álora, Alozaina, Ardales, El Burgo, Carratraca, Cártama, Casarabonela, Coín, Guaro, Málaga, Monda, Pizarra, Ronda, Tolox, El Valle de Abdalajís a Yunquera.

5. Súvislosť so zemepisnou oblasťou

5.1. Špecifickosť zemepisnej oblasti

Prírodná oblasť Guadalhorce (Sierra de las Nieves a Valle del Guadalhorce) sa nachádza v oblasti pohoria Cordilleras Béticas. Rieka a údolie Guadalhorce sú ohraničené radom pohorí a vrchov. Tento horský systém znamená, že oblasť výroby je jasne vymedzená a jej jediným prístupovým miestom je ústie rieky Guadalhorce.

Počasie v oblasti predstavuje kombináciu kontinentálneho podnebia a typickej klímy povodia Stredozemného mora, čo viedlo k vzniku veľmi jedinečnej mikroklímy, ktorá umožňuje produkciu veľmi rozmanitých plodín od tých, čo sú bežné v tropickom pásme, ako je avokádo, až po pestovanie obilnín na plochých poľnohospodárskych pláňach. V tomto prostredí sa olivy nachádzajú predovšetkým v suchých oblastiach na svahoch kopcov a hôr obkolesujúcich údolie, ktoré okrem iného spolu s miernosťou klímy majú rozhodujúci vplyv na konečné typické vlastnosti výrobku, termín zberu a výskyt stromov.

Charakter územia je veľmi nerovnomerný s olivovými hájmi na svahoch, ktoré obklopujú údolie Guadalhorce, ktoré je jasne označené a obkolesené pohorím. V dôsledku toho rastú olivovníky na okrajových a chudobných pôdach a hoci nepatria k vysoko produktívnemu druhu, rodia plody neprekonateľnej kvality.

Spomedzi pestovateľských metód používaných pri pestovaní olív v údolí Guadalhorce má najväčší vplyv na konečné typické vlastnosti prerezávanie, ktoré je známe ráznosťou, a dáva stromom v tejto oblasti ich konečný tvar. Pri tejto metóde prerezávania sa vyrežú najmladšie vetvy, pričom sa ponechajú hlavné vetvy stromov, čím strom nadobudne tvar pohára na víno, kde je ponechaná ľahká vegetácia a väčšina druhotných vetiev je odstránená. Strom takto získa veľmi jedinečný kalichovitý tvar.

Proces prípravy zahŕňa rôzne postupy, ktorými olivy prechádzajú, aby sa odstránila ich horkosť a aby sa ochutili. Tento postup vychádza zo zvykov zdedených po predkoch a odovzdávaných v priebehu času z generácie na generáciu. Táto metóda je prakticky rovnaká ako metóda používaná v minulosti, čo je dôvodom odlišnosti a jedinečnosti oblasti, z ktorej tento výrobok pochádza.

5.2. Špecifickosť výrobku

1. Obsah oleuropeínu. Oleuropeín je tým polyfenolom, ktorý dáva olivám horkosť. „Aceituna Aloreña de Málaga“ ho obsahujú približne 103 mg/kg, čo znamená, že olivy stačí prisládzať len samotným nakladaním. Horkosť sa odstráni už po 48 hodinách v náleve.

2. Má voľnú kôstku, a preto sa kôstka vždy ľahko oddeľuje od dužiny. Podľa miestnej tradície sa čas zberu určuje narezaním olív priečne, aby sa zistilo, či sa dužina ľahko oddeľuje od kôstky. Ak áno, tak to znamená, že je ideálny čas na zber olív. To predstavuje veľmi vyhľadávanú vlastnosť stolových olív, ktorú dokáže ponúknuť len zopár z nich.

3. Minimálny pomer dužiny ku kôstke 3:1 patrí k najvyšším pre stolové olivy.

4. „Aceituna Aloreña de Málaga“ majú veľkosť 140 až 260, čo je rozsah, ktorý ich zaraďuje do kategórie „extra“ podľa bodu 3.2.1. „Kvalitatívna klasifikácia“ normy COI/OT/NC č. 1. Tento parameter tradične veľmi oceňujú výrobcovia rovnako ako spotrebitelia a na jeho dosiahnutie existujú špecifické pestovateľské postupy.

5. Organoleptický opis rôznych druhov „Aceituna Aloreña de Málaga“: 5.1. Čerstvé zelené Čerstvé zelené olivy sú svetlozelenej farby s veľmi príjemnou vôňou pripomínajúcou zelené ovocie a trávu a vyvolávajúcou pocit ich čerstvosti a nedávneho zberu. Podobne je badať prítomnosť charakteristického ochutenia použitého pri príprave. Olivy majú pevnú a krehkú textúru, dužina sa ľahko oddeľuje od kôstky a po žuvaní zostávajú zvyšky šupky. Základné chute sú charakteristická horkosť, príležitostne možno zacítiť prítomnosť soli podľa toho, aké ochutenie bolo použité. Medzi pocity na podnebí patria trpkosť a ostrosť. 5.2. Tradičné Tradične ochutené olivy sú skôr svetlozelenožltej farby než intenzívnej zelenej farby. Ich vôňa evokuje skôr čerstvé ovocie a typické ochutenie používané pri ich príprave než čerstvé trávnaté tóny, ktoré sú črtou čerstvých zelených olív. Majú menej pevnú textúru, zachovávajú si jej krehkosť, dužina sa ľahko oddeľuje od kôstky a šupka je zachovaná. Tieto olivy majú nádych horkosti, ich trpkosť a ostrosť sú menej citeľné než pri čerstvých zelených olivách. 5.3. Solené Solené olivy majú žltohnedú farbu a vôňu zrelého ovocia a čerstvej trávy. Možno pozorovať prítomnosť aromatických a mliečnych tónov, ktoré sú charakteristické pre prípravu a metódu solenia. Olivy majú menej pevnú a krehkú textúru, dužina sa ľahko oddeľuje od kôstky a po žuvaní zostávajú zvyšky šupky. Majú kyslú chuť, v ústach strácajú horkosť a majú pikantnú pretrvávajúcu chuť.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku

Ako už bolo skôr vysvetlené, olivovník je veľmi citlivý na podmienky prostredia, v ktorých sa pestuje, ako aj na manipuláciu. Je vysoko univerzálny a schopný prispôsobiť sa okolitým podmienkam. V tejto súvislosti treba pripomenúť, že oblasť výroby olív Aloreña je jasne vymedzená reťazcom hôr, ktoré určujú jej osobitné typické vlastnosti s ohľadom na podnebie, pôdu a charakter územia v oblasti výroby. Spolu so znalosťami miestneho obyvateľstva to viedlo k zrodu stolových olív, ktoré vynikajú nad inými olivami dostupnými na trhu.

Obsah oleuropeínu v „Aceituna Aloreña de Málaga“ je jednou z čŕt, ktorá mala najväčší vplyv na prípravu tohto typu olív. Nízky obsah tohto polyfenolu znamená, že olivy možno prisladiť už v priebehu niekoľkých dní pomocou jednoduchého spôsobu nakladania. Táto rýchlosť vyplýva aj z toho, že olivy sa rozpolia, aby nálev ľahšie prenikol dužinou plodu a ľahšie odstránil látku spôsobujúcu horkosť.

Nakladanie „Aceituna Aloreña de Málaga“ v náleve má za následok mäsitú a pevnú textúru tohto produktu, keďže vláknitosť čerstvého ovocia sa v dôsledku použitia hydroxidu sodného nestratila. Vláknitú štruktúru tiež ovplyvňuje typ pôdy väčšinou na okrajových pozemkoch v hornatých oblastiach, na ktorých rastú olivy.

Ľahkosť, s akou sa kôstka oddeľuje od ovocia, v miestnych podmienkach známa ako hueso flotante, má rozhodujúci vplyv na prípravu „Aceituna Aloreña de Málaga“. Táto typická vlastnosť znamená, že olivy možno počas prípravy rozpoliť, pričom kôstka zostáva voľne uložená v dužine. Miestne obyvateľstvo na určenie zrelosti olív na zber tradične rozreže olivy v strede, a ak sa dajú rozdeliť na dve polovice, znamená to, že možno začať so zberom.

Jedinečná chuť a aróma „Aceituna Aloreña de Málaga“ tiež úzko súvisia s metódou ich prípravy, s ľudským faktorom jedinečným pre ich oblasť pôvodu, pretože zvyky predkov sa v priebehu rokov tradujú, s použitím tradičných dochucovadiel, ktoré sú kombináciou miestnych aromatických rastlín typicky používaných v tejto zemepisnej oblasti v olivových dochucovadlách (tymian, fenikel, paprika a cesnak), ktoré sa v minulosti pestovali alebo zbierali v tomto okrese, i keď mohli pochádzať aj z iných oblastí.

Veľkosť „Aceituna Aloreña de Málaga“ je ďalšou vysoko hodnotenou a oceňovanou črtou tohto produktu. Aby poľnohospodári dosiahli túto veľkosť, musia dodržiavať miestne metódy prerezávania, ktoré sú pozoruhodné vzhľadom na ich ráznosť, kruhový tvar a ľahkú vegetáciu. Táto pestovateľská prax tiež ovplyvnila pomer dužiny ku kôstke klasifikovaný degustačnými komisiami ako vynikajúci.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Celý text špecifikácie výrobku je dostupný na:

https://juntadeandalucia.es/export/drupaljda/Pliego_Aceituna_Alore%C3 %B1a_modificado.pdf

alebo prostredníctvom domovskej stránky webového sídla regionálneho ministerstva poľnohospodárstva, rybárstva a rozvoja vidieka

(http://juntadeandalucia.es/organismos/agriculturapescaydesarrollorural.html) pomocou tejto prístupovej cesty „Áreas de actividad“ > „Industrias y Cadena Agroalimentaria“ > „Calidad“ > „Denominaciones de Calidad“ > „Otros Productos“, špecifikácie sú uvedené pod hlavičkou Označenie kvality.

(1) Ú. v. EÚ L 179, 19.6.2014, s. 17..